CELEX: 52020PC0283
Language: el
Date: 2020-07-24
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 575/2013 σχετικά με προσαρμογές στο πλαίσιο τιτλοποίησης με σκοπό τη στήριξη της οικονομικής ανάκαμψης για την αντιμετώπιση της πανδημίας COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.7.2020
            COM(2020) 283 final
            2020/0156(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 575/2013 σχετικά με προσαρμογές στο πλαίσιο τιτλοποίησης με σκοπό τη στήριξη της οικονομικής ανάκαμψης για την αντιμετώπιση της πανδημίας COVID-19
            (Κείμενο που παρουσιάζει ενδιαφέρον για τον ΕΟΧ)
            {SWD(2020) 120}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Ο κανονισμός (ΕΕ) αριθ. 575/2013
                     1
                   του Ευρωπαϊκού Κοινοβουλίου και του Συμβουλίου, γνωστός ως ο κανονισμός για τις κεφαλαιακές απαιτήσεις (στο εξής: ΚΚΑ) θεσπίζει, από κοινού με την οδηγία 2013/36/ΕΕ
                     2
                  , γνωστή ως η οδηγία για τις κεφαλαιακές απαιτήσεις (στο εξής: ΟΚΑ), το κανονιστικό πλαίσιο προληπτικής εποπτείας για τα πιστωτικά ιδρύματα που δραστηριοποιούνται στην Ένωση. Ο ΚΚΑ και η ΟΚΑ εκδόθηκαν μετά τη χρηματοπιστωτική κρίση 2008-2009 με σκοπό την ενίσχυση της ανθεκτικότητας των ιδρυμάτων που δραστηριοποιούνται στον χρηματοπιστωτικό τομέα της ΕΕ, με βάση κυρίως τα παγκόσμια πρότυπα που έχουν συμφωνηθεί με τους διεθνείς εταίρους της ΕΕ, ιδίως την Επιτροπή της Βασιλείας για την τραπεζική εποπτεία (BCBS). 
               
               
                  Ο ΚΚΑ, στη συνέχεια, τροποποιήθηκε αρκετές φορές για να αντιμετωπιστούν οι εναπομένουσες αδυναμίες στο κανονιστικό πλαίσιο προληπτικής εποπτείας και να υλοποιηθούν ορισμένα εκκρεμή στοιχεία της μεταρρύθμισης των παγκόσμιων χρηματοπιστωτικών υπηρεσιών που είναι ουσιαστικής σημασίας για να διασφαλιστεί η ανθεκτικότητα των ιδρυμάτων. Μια δέσμη τροποποιήσεων, οι οποίες περιλαμβάνονται στον κανονισμό (ΕΕ) 2017/2401
                     3
                  , εφάρμοσε το αναθεωρημένο πλαίσιο τιτλοποίησης που θέσπισε η Επιτροπή της Βασιλείας για την τραπεζική εποπτεία (BCBS) τον Δεκέμβριο του 2014
                     4
                   (στο εξής: αναθεωρημένο πλαίσιο της Βασιλείας). Το αναθεωρημένο πλαίσιο της Βασιλείας σχεδιάστηκε με σκοπό να μειώσει την πολυπλοκότητα των κανονιστικών κεφαλαιακών απαιτήσεων που ίσχυαν κατά τον χρόνο εκείνο, να αντικατοπτρίσει καλύτερα τους κινδύνους των θέσεων σε μια τιτλοποίηση και να δώσει τη δυνατότητα στα ιδρύματα να προσδιορίσουν τις κεφαλαιακές απαιτήσεις μέσω των δικών τους υπολογισμών και με βάση τις πληροφορίες που διαθέτουν, με αποτέλεσμα τη μείωση της εξάρτησης από εξωτερικές διαβαθμίσεις. 
               
            
            
               Προκειμένου να προωθηθεί περαιτέρω η ανάπτυξη μιας αγοράς τιτλοποιήσεων υψηλής ποιότητας στην ΕΕ βάσει ορθών πρακτικών, ο κανονισμός (ΕΕ) 2017/2401 συμπεριέλαβε επίσης τροποποιήσεις που στοχεύουν σε μια κανονιστική αντιμετώπιση με μεγαλύτερη ευαισθησία ως προς τους κινδύνους για απλές, διαφανείς και τυποποιημένες τιτλοποιήσεις (simple, transparent and standardised – «STS») σύμφωνα με τα πρότυπα για την εναλλακτική κεφαλαιακή αντιμετώπιση για «απλές, διαφανείς και συγκρίσιμες» τιτλοποιήσεις, που εκδόθηκαν από την BCBS τον Ιούλιο του 2016
                  5
               . Τα κριτήρια επιλεξιμότητας για τις τιτλοποιήσεις STS ορίζονται στον Κανονισμό (ΕΕ) 2017/2402
                  6
                ο οποίος προβλέπει επίσης ένα σύνολο κοινών απαιτήσεων σχετικά με τη διατήρηση των κινδύνων, τη δέουσα επιμέλεια και τις γνωστοποιήσεις για όλους τους τομείς των χρηματοπιστωτικών υπηρεσιών. 
            
            
               Ο σοβαρός οικονομικός κλυδωνισμός που προκάλεσε η πανδημία COVID-19 και τα έκτακτα μέτρα ανάσχεσης έχουν εκτεταμένες επιπτώσεις στην οικονομία. Οι επιχειρήσεις αντιμετωπίζουν προβλήματα δυσλειτουργίας στις αλυσίδες εφοδιασμού, προσωρινή παύσης λειτουργίας και μειωμένης ζήτησης, ενώ τα νοικοκυριά έρχονται αντιμέτωπα με την ανεργία και τη μείωση του εισοδήματος. Οι δημόσιες αρχές σε επίπεδο Ένωσης και κρατών μελών έχουν λάβει αποφασιστικά μέτρα για τη στήριξη των νοικοκυριών και των φερέγγυων επιχειρήσεων προς αντιμετώπιση αυτής της σοβαρής αλλά προσωρινής επιβράδυνσης της οικονομικής δραστηριότητας και των ελλείψεων ρευστότητας που θα προκαλέσει. Χάρη στις μεταρρυθμίσεις που αναλήφθηκαν μετά τη χρηματοπιστωτική κρίση του 2008, τα ιδρύματα διαθέτουν σήμερα ικανοποιητική κεφαλαιοποίηση και πολύ μεγαλύτερη ανθεκτικότητα σε σχέση με το 2008. Αυτό τους επιτρέπει να διαδραματίσουν βασικό ρόλο στη διαχείριση του οικονομικού κλυδωνισμού που προκαλεί η πανδημία COVID-19. Ωστόσο, η αβεβαιότητα σχετικά με τον ρυθμό ανάκαμψης της οικονομικής δραστηριότητας θα έχει, αναπόφευκτα, επιπτώσεις στον τραπεζικό τομέα, συμπεριλαμβανομένης της αναμενόμενης αύξησης στον όγκο των μη εξυπηρετούμενων δανείων λόγω της βαθιάς ύφεσης που προκλήθηκε από την κρίση της πανδημίας COVID-19. 
            
            
               Η τιτλοποίηση μπορεί να διαδραματίσει σημαντικό ρόλο στην ενίσχυση της ικανότητας των ιδρυμάτων να στηρίζουν την οικονομική ανάκαμψη με την εξασφάλιση ενός αποτελεσματικού εργαλείου χρηματοδότησης και διαφοροποίησης των κινδύνων για τα ιδρύματα. Ως εκ τούτου, είναι σημαντικό, στο πλαίσιο της οικονομικής ανάκαμψης μετά την πανδημία COVID-19, να ενισχυθεί ο συγκεκριμένος ρόλος και να δοθεί η δυνατότητα στα ιδρύματα να διοχετεύσουν επαρκή κεφάλαια στην πραγματική οικονομία. Με βάση ουσιαστικά το πρόσφατο έργο της Ευρωπαϊκής Αρχής Τραπεζών (ΕΑΤ), το αποτέλεσμα αυτό μπορεί να επιτευχθεί μέσω τριών στοχευμένων τροποποιήσεων με σκοπό την αύξηση της συνολικής ευαισθησίας του πλαισίου τιτλοποίησης της ΕΕ ως προς τον κίνδυνο· κάτι τέτοιο θα καθιστούσε την προσφυγή στο εργαλείο τιτλοποίησης πιο βιώσιμη από οικονομική άποψη όσον αφορά τα ιδρύματα εντός ενός πλαισίου προληπτικής εποπτείας που να είναι κατάλληλο για τη διαφύλαξη της χρηματοπιστωτικής σταθερότητας της ΕΕ. 
            
            
               Πρώτον, είναι σημαντικό να προβλεφθεί μια πιο ευαίσθητη ως προς τον κίνδυνο αντιμετώπιση της σύνθετης τιτλοποίησης STS εντός ισολογισμού, σύμφωνα με τη σύσταση της ΕΑΤ που περιλαμβάνεται στην έκθεσή της σχετικά με το πλαίσιο STS για τη σύνθετη τιτλοποίηση με τίτλο «Report on STS framework for synthetic securitisation»
                  7
               . Με βάση μια εκτενή ανάλυση των εξελίξεων και των τάσεων της αγοράς σύνθετων τιτλοποιήσεων εντός ισολογισμού στην ΕΕ, συμπεριλαμβανομένων δεδομένων σχετικά με τις ιστορικές επιδόσεις ως προς την αθέτηση και τις ζημίες των σύνθετων συναλλαγών, η έκθεση προτείνει τη θέσπιση ενός διατομεακού πλαισίου της ΕΕ για την τιτλοποίηση STS εντός ισολογισμού, που περιορίζεται σε σύνθετες τιτλοποιήσεις εντός ισολογισμού και βασίζεται σε ένα κοινό σύνολο κριτηρίων επιλεξιμότητας. Προτείνει επίσης μια στοχευμένη διαφοροποιημένη αντιμετώπιση προληπτικής εποπτείας όσον αφορά τα ανοίγματα σύνθετων τιτλοποιήσεων STS εντός ισολογισμού, λαμβάνοντας υπόψη ιδίως τη μείωση του κινδύνου αντιπροσώπευσης και του κινδύνου χρησιμοποίησης υποδείγματος σε σύγκριση με τα ανοίγματα σύνθετων τιτλοποιήσεων μη STS εντός ισολογισμού.
            
            
               Η εναρμόνιση της αντιμετώπισης προληπτικής εποπτείας είναι επίσης ευρέως αποδεκτή ως απαραίτητο μέτρο για την περαιτέρω ενθάρρυνση των ιδρυμάτων να επωμιστούν το προκύπτον κόστος για τη συμμόρφωση με τα κριτήρια STS κατά τη διάρθρωση των συναλλαγών τιτλοποίησης.
            
            
               Δεύτερον, είναι απαραίτητο να εξαλειφθούν οι υφιστάμενοι κανονιστικοί περιορισμοί στην τιτλοποίηση μη εξυπηρετούμενων ανοιγμάτων (ΜΕΑ) που προβλέπονται στο ισχύον πλαίσιο. Όπως έχει επισημανθεί στη γνωμοδότηση 2019/13 της ΕΑΤ σχετικά με την κανονιστική αντιμετώπιση των τιτλοποιήσεων ΜΕΑ
                  8
               , το ισχύον πλαίσιο δεν ενσωματώνει τα ιδιαίτερα χαρακτηριστικά της τιτλοποίησης ΜΕΑ, οδηγώντας έτσι σε υπερβολικές κεφαλαιακές απαιτήσεις για την εν λόγω κατηγορία ανοιγμάτων, ιδιαίτερα στο πλαίσιο της προσέγγισης τιτλοποίησης εσωτερικών διαβαθμίσεων (SEC-IRBA) και της τυποποιημένης προσέγγισης τιτλοποίησης (SEC-SA). Ο υπερβολικά συντηρητικός χαρακτήρας του πλαισίου οφείλεται στο γεγονός ότι καταρτίστηκε λαμβανομένων αποκλειστικά υπόψη των ειδικών παραγόντων κινδύνου εξυπηρετούμενων δανείων. Ως εκ τούτου, προτείνεται να τροποποιηθεί η αντιμετώπιση των τιτλοποιήσεων ΜΕΑ με την πρόβλεψη μιας απλής και επαρκώς συντηρητικής προσέγγισης βάσει του κατ’ αποκοπή συντελεστή στάθμισης κινδύνου 100 % που εφαρμόζεται στο τμήμα εξοφλητικής προτεραιότητας των παραδοσιακών τιτλοποιήσεων ΜΕΑ και βάσει της εφαρμογής κατώτατου ορίου 100 % στους συντελεστές στάθμισης κινδύνου οποιωνδήποτε άλλων τμημάτων παραδοσιακών και σύνθετων τιτλοποιήσεων εντός ισολογισμού που εξακολουθούν να υπόκεινται στο γενικό πλαίσιο του υπολογισμού των σταθμισμένων ως προς τον κίνδυνο ανοιγμάτων. Η προτεινόμενη αντιμετώπιση ευθυγραμμίζεται με τα βασικά στοιχεία της προσέγγισης που τελεί επί του παρόντος υπό οριστικοποίηση από την BCBS. 
            
            
               Τρίτον, προτείνεται να τροποποιηθεί το άρθρο 249 παράγραφος 3 το οποίο εισάγει ένα πρόσθετο κριτήριο επιλεξιμότητας για την αναγνώριση της μη χρηματοδοτούμενης πιστωτικής προστασίας για τα ιδρύματα που εφαρμόζουν την τυποποιημένη προσέγγιση για τον υπολογισμό των κεφαλαιακών απαιτήσεων σχετικά με τα ανοίγματα τιτλοποίησης. Συγκεκριμένα, η παράγραφος αυτή επιβάλλει την ελάχιστη απαίτηση πιστοληπτικής ικανότητας για όλους
                  9
                σχεδόν τους τύπους παρόχων μη χρηματοδοτούμενης πιστωτικής προστασίας, συμπεριλαμβανομένων των κεντρικών κυβερνήσεων. Η εν λόγω διάταξη φαίνεται να μη συνάδει με τους γενικούς κανόνες μείωσης του πιστωτικού κινδύνου που καθορίζονται στον ΚΑΑ, ούτε με τους στόχους του εν λόγω κανονισμού, αλλά και ούτε με τα νέα διεθνή πρότυπα που έχουν οριστεί από το αναθεωρημένο πλαίσιο «Βασιλεία ΙΙΙ» και τα οποία επιβάλλουν ελάχιστη απαίτηση πιστοληπτικής ικανότητας μόνο σε περιορισμένη ομάδα παρόχων προστασίας σε περίπτωση ανοιγμάτων τιτλοποίησης. Η εν λόγω τροποποίηση θα ενισχύσει την αποτελεσματικότητα των εθνικών δημόσιων συστημάτων εγγυήσεων που συνδράμουν τις στρατηγικές των ιδρυμάτων στην τιτλοποίηση ΜΕΑ μετά την πανδημία COVID-19.
            
            
               Οι εν λόγω αλλαγές, σε συνδυασμό με τις προτεινόμενες αλλαγές στον κανονισμό (ΕΕ) 2017/2402, θα δώσουν τη δυνατότητα στα ιδρύματα να διατηρήσουν υψηλό όγκο δανειοδότησης προς την οικονομία τους επερχόμενους μήνες και, κατά συνέπεια, θα συμβάλουν σε σημαντικό βαθμό στην απορρόφηση των επιπτώσεων του κλυδωνισμού που προκάλεσε η κρίση COVID-19. 
            
            
               Ως εκ τούτου και συγκριτικά με το ισχύον κανονιστικό πλαίσιο, οι αλλαγές αυτές θα ενισχύσουν, με δυο τρόπους, τον ρόλο της τιτλοποίησης ως διαθέσιμου εργαλείου για τα ιδρύματα, ώστε να διατηρήσουν και πιθανόν να ενισχύσουν τη δανειοδοτική ικανότητά τους:
            
            
               ·με τη διευκόλυνση της προσφυγής σε αυτήν την τεχνική για την απομάκρυνση των ΜΕΑ που αναμένεται να αυξηθούν μετά την κρίση. Με τον τρόπο αυτόν, τα ιδρύματα θα μπορούν να κατανείμουν πιο αποτελεσματικά τον κίνδυνο σε άλλους χρηματοοικονομικούς παράγοντες και, εν τέλει, να μειώσουν τους κανονιστικούς κεφαλαιακούς περιορισμούς που προκύπτουν από τον αντίκτυπο του υψηλού όγκου ΜΕΑ, διατηρώντας παράλληλα υψηλά πρότυπα προληπτικής εποπτείας· και
            
            
               ·με την εφαρμογή μιας πιο ευαίσθητης ως προς τον κίνδυνο αντιμετώπισης του τμήματος με εξοφλητική προτεραιότητα που διατηρεί το μεταβιβάζον ίδρυμα στην περίπτωση τιτλοποίησης STS εντός ισολογισμού. Όπως επισημάνθηκε από πολλούς ενδιαφερόμενους, η ανάπτυξη κριτηρίων επιλεξιμότητας STS δεν θα επαρκούσε από μόνη της για την επίτευξη του στόχου της οικονομικής βιωσιμότητας της συμμόρφωσης με τα κριτήρια αυτά, εάν η εισαγωγή των νέων κριτηρίων δεν συνοδεύεται από μια πιο ευαίσθητη ως προς τον κίνδυνο αντιμετώπιση προληπτικής εποπτείας στον τομέα των κεφαλαιακών απαιτήσεων, η οποία θα αντικατοπτρίζει καλύτερα τα συγκεκριμένα χαρακτηριστικά τους. 
            
            
               Η πιο ευαίσθητη ως προς τον κίνδυνο μεταχείριση των τιτλοποιήσεων ΜΕΑ του τμήματος με εξοφλητική προτεραιότητα των τιτλοποιήσεων STS εντός ισολογισμού παρατίθενται στην παρούσα πρόταση, ενώ τα κριτήρια επιλεξιμότητας για το τελευταίο είδος τιτλοποιήσεων, μαζί με άλλες διατομεακές διατάξεις, περιλαμβάνονται στον κανονισμό (ΕΕ) 2017/2402.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση επιφέρει τροποποιήσεις στην ισχύουσα νομοθεσία. Οι εν λόγω τροποποιήσεις συνάδουν πλήρως με τις ισχύουσες διατάξεις πολιτικής στον τομέα των απαιτήσεων προληπτικής εποπτείας για τα ιδρύματα και της εποπτείας τους, μεταξύ άλλων με τη γνωμοδότηση που εξέδωσε η ΕΑΤ για την κανονιστική αντιμετώπιση των ΜΕΑ, την έκθεση της ΕΑΤ σχετικά με το πλαίσιο STS για τη σύνθετη τιτλοποίηση, την πρόταση της Επιτροπής για την τροποποίηση του κανονισμού (ΕΕ) 2017/2402, η οποία εκδόθηκε ταυτόχρονα με την παρούσα πρόταση, και την τελική έκθεση του φόρουμ υψηλού επιπέδου για την Ένωση Κεφαλαιαγορών με τίτλο «A new vision for Europe’s capital markets» (Ένα νέο όραμα για τις κεφαλαιαγορές της Ευρώπης)
                     10
                  .
               
            
         
         
            
               •Συνέπεια με άλλες πολιτικές της Ένωσης
            
            
               
                  Η παρούσα πρόταση αποτελεί μέρος της ευρύτερης απάντησης της Επιτροπής στην πανδημία COVID-19. Είναι καθοριστικής σημασίας ώστε να διασφαλιστεί η αποτελεσματικότητα των μέτρων που εγκρίνουν τα κράτη μέλη, η Επιτροπή και η Ευρωπαϊκή Κεντρική Τράπεζα. Συνάδει πλήρως με την ανακοίνωση της Επιτροπής σχετικά με τις οικονομικές πτυχές της κρίσης του κορονοϊού που εκδόθηκε στις 13 Μαρτίου 2020
                     11
                  , καθώς και με την ανακοίνωση «COVID-19 – Δέσμη οικονομικών μέτρων – Χρησιμοποιώντας κάθε διαθέσιμο ευρώ» που εκδόθηκε στις 2 Απριλίου 2020
                     12
                  , την ανακοίνωση «Η ώρα της Ευρώπης: ανασύνταξη και προετοιμασία για την επόμενη γενιά»
                     13
                  , την ερμηνευτική ανακοίνωση της Επιτροπής σχετικά με την εφαρμογή του λογιστικού πλαισίου και του πλαισίου προληπτικής εποπτείας για τη διευκόλυνση της χορήγησης τραπεζικών δανείων στην ΕΕ
                     14
                   που εκδόθηκε στις 28 Απριλίου 2020 και τον κανονισμό (ΕΕ) 2020/873
                     15
                  .
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης (ΣΛΕΕ), δηλαδή στην ίδια νομική βάση που έχει η νομοθετική πράξη που τροποποιείται.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Οι στόχοι που επιδιώκονται με τις προτεινόμενες τροποποιήσεις, δηλαδή να μεγιστοποιηθεί η ικανότητα των ιδρυμάτων να χορηγούν δάνεια και να απορροφούν ζημίες που σχετίζονται με την πανδημία COVID-19, παράλληλα δε να εξασφαλίζεται η συνεχής ανθεκτικότητά τους, μπορούν να επιτευχθούν καλύτερα σε επίπεδο Ένωσης παρά με διαφορετικές εθνικές πρωτοβουλίες, δεδομένου ότι οι τροποποιήσεις αποτελούν προσαρμογές υφιστάμενων κανόνων της Ένωσης ως απάντηση στην πανδημία COVID-19. Τα προβλήματα και τα βαθύτερα αίτια είναι τα ίδια σε όλα τα κράτη μέλη. Σε περίπτωση μη ανάληψης δράσης από την Ένωση, το υφιστάμενο κανονιστικό πλαίσιο θα ήταν λιγότερο αποτελεσματικό όσον αφορά τη στήριξη των διαφόρων μέτρων που λαμβάνονται από τις δημόσιες αρχές, τόσο σε ενωσιακό όσο και σε εθνικό επίπεδο, και δεν θα ανταποκρινόταν τόσο ικανοποιητικά στις εξαιρετικές προκλήσεις της αγοράς. 
            
            
               
                  Η ικανότητα των κρατών μελών να θεσπίζουν εθνικά μέτρα είναι περιορισμένη, δεδομένου ότι ο ΚΚΑ ρυθμίζει ήδη τα εν λόγω ζητήματα, οι δε αλλαγές σε εθνικό επίπεδο θα έρχονταν σε σύγκρουση με το ισχύον δίκαιο της Ένωσης. Εάν η Ένωση σταματούσε να ρυθμίζει τις πτυχές αυτές, η εσωτερική αγορά τραπεζικών υπηρεσιών θα υπόκειτο σε διαφορετικά σύνολα κανόνων, με αποτέλεσμα τον κατακερματισμό και την υπονόμευση του πρόσφατα εκπονηθέντος ενιαίου εγχειριδίου κανόνων για τον εν λόγω τομέα. 
               
            
            
               •Αναλογικότητα
            
            
               
                  Η δράση της Ένωσης εν προκειμένω είναι απαραίτητη για την επίτευξη του στόχου της μεγιστοποίησης της ικανότητας των ιδρυμάτων να χορηγούν δάνεια και να απορροφούν ζημίες εν μέσω της πανδημίας COVID-19, με παράλληλη διατήρηση της συνοχής του πλαισίου προληπτικής εποπτείας. Οι προτεινόμενες τροποποιήσεις αφορούν απλώς και μόνον επιλεγμένες διατάξεις του πλαισίου προληπτικής εποπτείας της Ένωσης για ιδρύματα στοχεύοντας αποκλειστικά στη λήψη μέτρων για την ανάκαμψη από την τρέχουσα πανδημία COVID-19. Επιπλέον, οι προτεινόμενες τροποποιήσεις περιορίζονται σε ζητήματα που δεν μπορούν να αντιμετωπιστούν εντός του υφιστάμενου περιθωρίου διακριτικής ευχέρειας που προβλέπουν οι ισχύοντες κανόνες.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Η παρούσα πρόταση δεν συνοδεύεται από χωριστή εκτίμηση επιπτώσεων. Λόγω του επείγοντος χαρακτήρα των μέτρων που πρέπει να ληφθούν ώστε να στηριχθεί η ανάκαμψη μετά την κρίση που προκλήθηκε στις χρηματοπιστωτικές αγορές και την πραγματική οικονομία από την πανδημία COVID-19, η εκτίμηση επιπτώσεων αντικαταστάθηκε από την ανάλυση κόστους-οφέλους η οποία περιλαμβάνεται στο έγγραφο εργασίας των υπηρεσιών της Επιτροπής που υποστηρίζει τη δέσμη μέτρων ανάκαμψης των κεφαλαιαγορών. Επίσης, βασίζεται σε μεγάλο βαθμό στις προπαρασκευαστικές εργασίες που πραγματοποίησε η ΕΑΤ. Επιπλέον, οι επιπτώσεις των μέτρων που τροποποιούνται με την παρούσα πρόταση αποτέλεσαν αντικείμενο ανάλυσης στις εκτιμήσεις επιπτώσεων που διενεργήθηκαν για τον κανονισμό (ΕΕ) 2017/2401. Η πρόταση αποσκοπεί πρωτίστως στην προσαρμογή της βαθμονόμησης των κεφαλαιακών απαιτήσεων σχετικά με τα ανοίγματα σε τιτλοποιήσεις STS εντός ισολογισμού και τα ανοίγματα σε τιτλοποιήσεις MEA. 
               
               
                  Οι προτεινόμενες τροποποιήσεις θα έχουν περιορισμένο αντίκτυπο στον διοικητικό φόρτο των ιδρυμάτων και στις δαπάνες για την προσαρμογή των εσωτερικών τους δραστηριοτήτων, ενώ οι δαπάνες που γεννώνται αναμένεται να αντισταθμιστούν από τα οφέλη που θα προκύψουν από πλευράς διαθεσιμότητας κεφαλαίου. Οι προτεινόμενες τροποποιήσεις αφορούν διατάξεις που επιτρέπουν στα ιδρύματα να επωφελούνται από ευνοϊκότερη μεταχείριση, χωρίς να τους επιβάλλουν κάποια τέτοια μεταχείριση. 
               
            
            
               •Θεμελιώδη δικαιώματα
            
            
               Η πρόταση δεν είναι πιθανό να έχει άμεσο αντίκτυπο στα δικαιώματα που προβλέπονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις για τα θεσμικά όργανα της Ένωσης. 
               
            
            
               5.ΛΟΙΠΑ ΣΤΟΙΧΕΙΑ
            
            
               α)Αναλυτική επεξήγηση των επιμέρους διατάξεων της πρότασης
            
         
         
            
               (1)Άρση των κανονιστικών εμποδίων στην τιτλοποίηση ΜΕΑ
            
            
               Το ισχύον κανονιστικό πλαίσιο της ΕΕ για την τιτλοποίηση είναι σχεδιασμένο ώστε να λαμβάνει υπόψη τα πιο κοινά χαρακτηριστικά των τυπικών συναλλαγών τιτλοποίησης, δηλαδή τις τιτλοποιήσεις που υποστηρίζονται από ομάδες εξυπηρετούμενων δανείων. Πιο συγκεκριμένα, το ισχύον πλαίσιο τιτλοποίησης χρησιμοποιεί ως κύριο κανονιστικό παράγοντα τον πιστωτικό κίνδυνο των ανοιγμάτων για τιτλοποίηση, ενώ, παράλληλα προβαίνει σε διορθώσεις για τους παράγοντες «μη ουδετερότητας», ώστε να ενσωματωθούν οι κίνδυνοι διαμεσολάβησης και υποδείγματος που χαρακτηρίζουν τις τιτλοποιήσεις. Κατά την εφαρμογή του στις τιτλοποιήσεις ΜΕΑ, το εν λόγω πλαίσιο παράγει κεφαλαιακές απαιτήσεις που αποδείχθηκαν δυσανάλογες, ιδίως όσον αφορά τις επονομαζόμενες «προσεγγίσεις υποδειγμάτων» (δηλαδή τις προσεγγίσεις SEC-IRBA και SEC-SA). Αυτό οφείλεται στο γεγονός ότι η βαθμονόμηση των εν λόγω προσεγγίσεων δεν συνάδει με τους παράγοντες κινδύνου που αφορούν ειδικά τα ΜΕΑ. 
            
            
               Οι προσεγγίσεις SEC-IRBA και SEC-SA στηρίζονται σε ποσοτικές πληροφορίες για τον πιστωτικό κίνδυνο βάσει της ακαθάριστης λογιστικής αξίας των ανοιγμάτων που περιλαμβάνονται στην ομάδα και, ως αποτέλεσμα, παράγουν συντελεστές στάθμισης κινδύνου που είναι υπερβολικά υψηλοί σε σύγκριση με τους συντελεστές στάθμισης κινδύνου που εφαρμόζονται στο πλαίσιο της προσέγγισης τιτλοποίησης εξωτερικών διαβαθμίσεων (SEC-ERBA). Ο αντίκτυπος είναι ιδιαίτερα αισθητός στα τμήματα με εξοφλητική προτεραιότητα των τιτλοποιήσεων ΜΕΑ, τα οποία υπόκεινται σε αναλογικά μεγαλύτερους συντελεστές στάθμισης κινδύνου βάσει των προσεγγίσεων SEC-IRBA και SEC-SA σε σχέση με άλλα τμήματα. 
            
            
               Ο προτεινόμενος κανονισμός θεσπίζει, σε ένα νέο άρθρο 269α, ένα νέο πλαίσιο για τις τιτλοποιήσεις MEA, όπου:
            
            
               ·το τμήμα με εξοφλητική προτεραιότητα μιας παραδοσιακής τιτλοποίησης ΜΕΑ υπόκειται σε κατ’ αποκοπή συντελεστή στάθμισης κινδύνου 100 %, με την προϋπόθεση ότι η μη επιστρεπτέα έκπτωση επί της τιμής αγοράς (NRPPD) αντιστοιχεί σε τουλάχιστον 50 % της ακαθάριστης λογιστικής αξίας των ανοιγμάτων· και
            
            
               ·όλα τα υπόλοιπα τμήματα των τιτλοποιήσεων ΜΕΑ υπόκεινται στο γενικό πλαίσιο με δύο συγκεκριμένες προσαρμογές:
            
            
               ·εφαρμόζεται κατώτατο όριο 100 % στον συντελεστή στάθμισης κινδύνου· και
            
            
               ·απαγορεύεται η χρήση των παραμέτρων της επονομαζόμενης θεμελιώδους προσέγγισης IRB, σε περίπτωση που τα ανοίγματα τιτλοποίησης είναι επιλέξιμα για την εφαρμογή της προσέγγισης SEC-IRBA σύμφωνα με το άρθρο 254 του ΚΚΑ.
            
            
               Τέλος, σύμφωνα με τη σύσταση που περιλαμβάνεται στη γνωμοδότηση της ΕΑΤ του 2019, θα πρέπει να διευκρινιστεί ότι, όταν τα ιδρύματα εφαρμόζουν το ανώτατο όριο που προβλέπεται στο άρθρο 268 του ΚΚΑ σε θέσεις που κατέχουν στην τιτλοποίηση ΜΕΑ, οι αναμενόμενες ζημίες που αναφέρονται στην παράγραφο 1 του εν λόγω άρθρου θα πρέπει να υπολογίζονται μέσω της μη επιστρεπτέας έκπτωσης επί της τιμής αγοράς (NRPPD) και τυχόν πρόσθετων ειδικών προσαρμογών πιστωτικού κινδύνου.
            
            
               Για να είναι επιλέξιμο όσον αφορά την ειδική μεταχείριση που περιγράφεται ανωτέρω, το νέο άρθρο θα χρησιμοποιεί τον ορισμό του όρου «τιτλοποίηση ΜΕΑ» που περιέχεται στον κανονισμό (ΕΕ) 2017/2402, δηλαδή τιτλοποίηση κατά την οποία τουλάχιστον το 90% των ανοιγμάτων στην υποκείμενη ομάδα είναι μη εξυπηρετούμενα ανοίγματα κατά την έννοια του άρθρου 47α του ΚΚΑ.
            
            
               (2)Προτιμησιακή μεταχείριση του τμήματος με εξοφλητική προτεραιότητα της τιτλοποίησης STS εντός ισολογισμού
            
            
               Η τιτλοποίηση STS εντός ισολογισμού επιτρέπει στα ιδρύματα να μεταφέρουν τον πιστωτικό κίνδυνο μέσω χρηματοδοτούμενης ή μη χρηματοδοτούμενης πιστωτικής προστασίας που αγοράζεται ή χορηγείται από άλλους επενδυτές, απελευθερώνοντας την ικανότητα για νέες δανειοδοτήσεις στην πραγματική οικονομία και εξασφαλίζοντας την αποτελεσματικότερη κατανομή των κινδύνων μεταξύ των χρηματοπιστωτικών φορέων. 
            
            
               Το ισχύον πλαίσιο τιτλοποίησης, όπως ορίζεται στον κανονισμό (ΕΕ) 2017/2402, δεν περιλαμβάνει καμία μορφή σύνθετης τιτλοποίησης εντός ισολογισμού στο καθεστώς STS. Αυτό οφείλεται κυρίως στη μη διαθεσιμότητα συστηματικών δεδομένων, καθώς και στην έλλειψη επαρκών τεχνικών προπαρασκευαστικών εργασιών κατά τον χρόνο της έκδοσης του εν λόγω κανονισμού. Παρόλα αυτά, σύμφωνα με τον κανονισμό STS, η ΕΑΤ υποχρεούται να εκπονήσει μια έκθεση σκοπιμότητας του πλαισίου STS όσον αφορά τις σύνθετες τιτλοποιήσεις εντός ισολογισμού. Η έκθεση της ΕΑΤ, η οποία δημοσιεύτηκε στις 6 Μαΐου 2020, προβλέπει τα απαραίτητα δεδομένα και την τεχνική ανάλυση προκειμένου να αιτιολογήσει τη θέσπιση του εν λόγω πλαισίου. Τα νέα κριτήρια STS για την τιτλοποίηση STS εντός ισολογισμού, όπως προτείνονται στην έκθεση της ΕΑΤ, τηρούν τη δομή των υφιστάμενων κριτηρίων STS για την παραδοσιακή τιτλοποίηση μη εξασφαλισμένων με περιουσιακά στοιχεία εμπορικών προγραμμάτων, τα οποία εισήχθησαν στο νέο πλαίσιο τιτλοποίησης της ΕΕ το 2017, δηλαδή περιλαμβάνουν απαιτήσεις για την απλότητα, την τυποποίηση και τη διαφάνεια που προσαρμόστηκαν στις ιδιαιτερότητες της σύνθετης τιτλοποίησης εντός υπολογισμού, κατά περίπτωση. 
            
            
               Επιπρόσθετα, τα κριτήρια περιλαμβάνουν μια σειρά από ειδικές απαιτήσεις για τη σύνθετη τιτλοποίηση εντός ισολογισμού, όπως απαιτήσεις για τη μείωση του πιστωτικού κινδύνου αντισυμβαλλόμενου που συνδέεται εγγενώς με αυτές τις σύνθετες δομές, συμπεριλαμβανομένων των απαιτήσεων για τις συμβάσεις εξασφάλισης, τους αντισυμβαλλόμενους και τις εξασφαλίσεις, απαιτήσεις που αφορούν διάφορα δομικά χαρακτηριστικά της συναλλαγής τιτλοποίησης και απαιτήσεις που διασφαλίζουν ότι το πλαίσιο εστιάζει αποκλειστικά στην τιτλοποίηση STS εντός ισολογισμού.
            
            
               Το άρθρο 270 του ΚΚΑ δίνει τη δυνατότητα για μια ειδική μεταχείριση ενός μόνο υποσυνόλου σύνθετων τιτλοποιήσεων εντός ισολογισμού, κυρίως όσων εκπληρώνουν τα ακόλουθα κριτήρια:
            
            
               α)το 70 % των τιτλοποιημένων ανοιγμάτων πρέπει να αποτελούν ανοίγματα έναντι μικρομεσαίων επιχειρήσεων (ΜΜΕ)·
            
            
               β)η τιτλοποίηση πρέπει να πληροί τα παραδοσιακά κριτήρια STS, όπως ισχύει για τη σύνθετη τιτλοποίηση εντός ισολογισμού·
            
            
               γ)ο πιστωτικός κίνδυνος που δεν διατηρείται από τη μεταβιβάζουσα οντότητα πρέπει να μεταβιβάζεται μέσω μιας εγγύησης ή αντεγγύησης που πληροί ορισμένες προϋποθέσεις.
            
            
               Μετά από τις συστάσεις της έκθεσης της ΕΑΤ, προτάθηκε επίσης η θέσπιση ενός στοχευμένου και περιορισμένου πεδίου εφαρμογής της προτιμησιακής μεταχείρισης των ανοιγμάτων σε τιτλοποιήσεις STS εντός ισολογισμού που εστιάζει στο τμήμα με εξοφλητική προτεραιότητα. Αυτό μπορεί να επιτευχθεί με την επέκταση της μεταχείρισης που επί του παρόντος προβλέπεται στο άρθρο 270 του ΚΚΑ σε ένα ευρύτερο φάσμα υποκείμενων περιουσιακών στοιχείων.
            
            
               (3)Αναγνώριση των τεχνικών μείωσης του πιστωτικού κινδύνου σε θέσεις τιτλοποίησης
            
         
         
            
               Σύμφωνα με το άρθρο 249 παράγραφοι 1 και 2 του ΚΚΑ, ένα ίδρυμα μπορεί να αναγνωρίζει χρηματοδοτούμενη ή μη χρηματοδοτούμενη πιστωτική προστασία σε σχέση με μια θέση τιτλοποίησης με τον ίδιο τρόπο και υπό τους ίδιους όρους που προβλέπονται στο γενικό πλαίσιο σχετικά με τη μείωση του πιστωτικού κινδύνου που ισχύει για τα μη τιτλοποιημένα ανοίγματα. Ωστόσο, η παράγραφος 3 του εν λόγω άρθρου εισάγει μια εξαίρεση σε αυτή τη γενική αντιμετώπιση. Συγκεκριμένα, για τα ιδρύματα που εφαρμόζουν την τυποποιημένη διαδικασία, εισάγει ένα πρόσθετο κριτήριο επιλεξιμότητας όσον αφορά την αναγνώριση της μη χρηματοδοτούμενης πιστωτικής προστασίας. Το πρόσθετο κριτήριο επιλεξιμότητας αποτελεί μια ελάχιστη απαίτηση πιστοληπτικής ικανότητας για όλους σχεδόν τους τύπους παρόχων μη χρηματοδοτούμενης πιστωτικής προστασίας, συμπεριλαμβανομένων των κεντρικών κυβερνήσεων. 
            
            
               Η εν λόγω διάταξη φαίνεται να μη συνάδει με τους γενικούς κανόνες μείωσης του πιστωτικού κινδύνου που καθορίζονται στον ΚΚΑ ούτε με τους στόχους του εν λόγω κανονισμού. Πράγματι, δεν είναι σαφές γιατί, για παράδειγμα, μια εγγύηση που παρέχεται από ίδρυμα ή κεντρική κυβέρνηση, που πληροί τα κριτήρια επιλεξιμότητας για τους παρόχους προστασίας που περιλαμβάνονται στους γενικούς κανόνες μείωσης του πιστωτικού κινδύνου, αλλά δεν πληροί το ελάχιστο κριτήριο πιστοληπτικής ικανότητας του άρθρου 249 παράγραφος 3 του ΚΚΑ, δεν μπορεί να γίνει αποδεκτή ως επιλέξιμη τεχνική μείωσης του πιστωτικού κινδύνου στο πλαίσιο τιτλοποίησης, αλλά μπορεί να γίνει αποδεκτή ως επιλέξιμη τεχνική μείωσης του πιστωτικού κινδύνου όταν προβλέπεται για άνοιγμα μη τιτλοποίησης. Από αυτήν την άποψη, το αναθεωρημένο πλαίσιο «Βασιλεία ΙΙΙ», το οποίο συμφωνήθηκε τον Δεκέμβριο του 2017, επιβάλλει μια ελάχιστη απαίτηση πιστοληπτικής ικανότητας μόνο σε ένα περιορισμένο σύνολο παρόχων προστασίας σε περίπτωση ανοιγμάτων τιτλοποίησης. Συγκεκριμένα, στο αναθεωρημένο πλαίσιο «Βασιλεία ΙΙΙ», η απαίτηση ισχύει μόνο για τις οντότητες που δεν αποτελούν κρατικές οντότητες, οντότητες του δημοσίου τομέα ή αρχές ή άλλα ρυθμιζόμενα χρηματοπιστωτικά ιδρύματα με προληπτική εποπτεία.
            
            
               Με βάση τα συγκεκριμένα στοιχεία και λαμβανομένης υπόψη της σημασίας που ενδέχεται να έχουν τα δημόσια συστήματα εγγυήσεων για την υποστήριξη της τιτλοποίησης ΜΕΑ κατά το στάδιο της ανάκαμψης, προτείνεται η τροποποίηση του άρθρου 249 παράγραφος 3 του ΚΚΑ, καθώς και η εναρμόνιση των κανόνων μείωσης του πιστωτικού κινδύνου που ισχύουν για τα ανοίγματα τιτλοποίησης με το γενικό πλαίσιο σύμφωνα με τα όσα έχουν συμφωνηθεί σε διεθνές επίπεδο από την BCBS. 
            
            
               2020/0156 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 575/2013 σχετικά με προσαρμογές στο πλαίσιο τιτλοποίησης με σκοπό τη στήριξη της οικονομικής ανάκαμψης για την αντιμετώπιση της πανδημίας COVID-19 
               
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Κεντρικής Τράπεζας,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η πανδημία COVID-19 έχει σοβαρό αντίκτυπο στους πολίτες, τις επιχειρήσεις, τα συστήματα υγείας και τις οικονομίες των κρατών μελών. Η Επιτροπή, στην ανακοίνωσή της προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, της 27ης Μαρτίου 2020, με τίτλο «Η ώρα της Ευρώπης: ανασύνταξη και προετοιμασία για την επόμενη γενιά», τόνισε ότι η ρευστότητα και η πρόσβαση σε χρηματοδότηση θα αποτελούν διαρκή πρόκληση τους επόμενους μήνες. Ως εκ τούτου, είναι καίριας σημασίας να στηριχθεί η ανάκαμψη μετά τον σοβαρό οικονομικό κλυδωνισμό που προκάλεσε η πανδημία COVID-19 με τη θέσπιση στοχευμένων τροποποιήσεων σε υφιστάμενες πράξεις της χρηματοπιστωτικής νομοθεσίας. Η παρούσα δέσμη μέτρων θεσπίζεται υπό τον τίτλο «Δέσμη μέτρων για την ανάκαμψη των κεφαλαιαγορών».
            
            
               (2)Τα πιστωτικά ιδρύματα και οι επιχειρήσεις επενδύσεων (στο εξής: οι επιχειρήσεις) θα συμβάλουν καθοριστικά στην ανάκαμψη. Ταυτόχρονα, ωστόσο, ενδέχεται να επηρεαστούν από την επιδεινούμενη οικονομική κατάσταση. Οι αρμόδιες αρχές έχουν παράσχει στα ιδρύματα προσωρινή ελάφρυνση ως προς τα κεφάλαια, τη ρευστότητα και τις επιχειρησιακές απαιτήσεις, ώστε να διασφαλίσουν ότι θα μπορέσουν αυτά να συνεχίσουν να εκπληρώνουν τον ρόλο τους στη χρηματοδότηση της πραγματικής οικονομίας, σε ένα πιο δύσκολο περιβάλλον.
            
            
               (3)Οι τιτλοποιήσεις αποτελούν σημαντικό συστατικό στοιχείο της εύρυθμης λειτουργίας των χρηματοπιστωτικών αγορών, καθώς συμβάλλουν στη διαφοροποίηση των πηγών χρηματοδότησης των ιδρυμάτων και στην απελευθέρωση εποπτικών κεφαλαίων, τα οποία μπορούν στη συνέχεια να ανακατανεμηθούν για την περαιτέρω στήριξη του δανεισμού. Επιπλέον, οι τιτλοποιήσεις παρέχουν στα ιδρύματα και σε άλλους συμμετέχοντες στην αγορά πρόσθετες επενδυτικές ευκαιρίες, επιτρέποντας έτσι τη διαφοροποίηση του χαρτοφυλακίου και τη διευκόλυνση της ροής της χρηματοδότησης προς τις επιχειρήσεις και τους ιδιώτες, τόσο εντός των κρατών μελών όσο και σε διασυνοριακή βάση στο σύνολο της Ένωσης.
            
            
               (4)Είναι σημαντικό να ενισχυθεί η ικανότητα των ιδρυμάτων να παρέχουν την απαραίτητη ροή χρηματοδότησης στην πραγματική οικονομία μετά την πανδημία COVID-19 και παράλληλα να διασφαλίζουν τις κατάλληλες προληπτικές εποπτικές δικλίδες για τη διατήρηση της χρηματοπιστωτικής σταθερότητας. Οι στοχευμένες αλλαγές στον κανονισμό (ΕΕ) αριθ. 575/2013 σχετικά με το πλαίσιο τιτλοποίησης θα πρέπει να συμβάλουν στην επίτευξη των συγκεκριμένων στόχων και να ενισχύσουν τη συνοχή και τη συμπληρωματικότητα του εν λόγω πλαισίου με τα διάφορα μέτρα που έχουν ληφθεί τόσο σε ενωσιακό όσο και σε εθνικό επίπεδο με στόχο την αντιμετώπιση της πανδημίας COVID-19.
            
         
         
            
               (5)Τα τελικά στοιχεία του πλαισίου «Βασιλεία ΙΙΙ» που δημοσιεύθηκαν στις 7 Δεκεμβρίου 2017 επιβάλλουν, στην περίπτωση των ανοιγμάτων τιτλοποίησης, μια ελάχιστη απαίτηση πιστοληπτικής ικανότητας μόνο σε περιορισμένο σύνολο παρόχων προστασίας, κυρίως σε οντότητες που δεν αποτελούν κρατικές οντότητες, οντότητες δημοσίου τομέα, ιδρύματα ή άλλα χρηματοπιστωτικά ιδρύματα που υπόκεινται σε ρυθμίσεις προληπτικής εποπτείας. Ως εκ τούτου, είναι απαραίτητη η τροποποίηση του άρθρου 249 παράγραφος 3 του κανονισμού (ΕΕ) αριθ. 575/2013 προκειμένου να εναρμονιστεί με το πλαίσιο «Βασιλεία ΙΙΙ» για την ενίσχυση της αποτελεσματικότητας των εθνικών συστημάτων δημόσιων εγγυήσεων που συνδράμουν τις στρατηγικές των ιδρυμάτων στην τιτλοποίηση μη εξυπηρετούμενων ανοιγμάτων (ΜΕΑ) μετά την πανδημία COVID-19.
            
            
               (6)Το ισχύον πλαίσιο προληπτικής εποπτείας της ΕΕ για την τιτλοποίηση είναι σχεδιασμένο με βάση τα πιο κοινά χαρακτηριστικά των τυπικών συναλλαγών τιτλοποίησης, δηλαδή τα εξυπηρετούμενα δάνεια. Στη γνωμοδότησή της με ημερομηνία 23 Οκτωβρίου 2019 σχετικά με την κανονιστική αντιμετώπιση των τιτλοποιήσεων μη εξυπηρετούμενων ανοιγμάτων, με τίτλο «Opinion on the Regulatory Treatment of Non-Performing Exposure Securitisations»
                  16
               , η Ευρωπαϊκή Αρχή Τραπεζών (ΕΑΤ) επισήμανε ότι το ισχύον πλαίσιο προληπτικής εποπτείας για την τιτλοποίηση που καθορίζεται στον κανονισμό (ΕΕ) αριθ. 575/2013, κατά την εφαρμογή του στις τιτλοποιήσεις ΜΕΑ, οδηγεί σε δυσανάλογες κεφαλαιακές απαιτήσεις, διότι η προσέγγιση τιτλοποίησης εσωτερικών διαβαθμίσεων (SEC-IRBA) και η τυποποιημένη προσέγγιση τιτλοποίησης (SEC-SA) δεν συνάδουν με τους ειδικούς παράγοντες κινδύνου των ΜΕΑ. Θα πρέπει επομένως να θεσπιστεί μια ειδική αντιμετώπιση για την τιτλοποίηση των ΜΕΑ.
            
            
               (7)Όπως επισημαίνει η ΕΑΤ στην έκθεσή της με ημερομηνία 6 Μαΐου 2020 σχετικά με το πλαίσιο STS για τη σύνθετη τιτλοποίηση, με τίτλο «Report on STS framework for synthetic securitisation», είναι απαραίτητο να θεσπιστεί ένα ειδικό πλαίσιο για απλές, διαφανείς και τυποποιημένες τιτλοποιήσεις (STS) εντός ισολογισμού. Δεδομένου του χαμηλότερου επιπέδου κινδύνου αντιπροσώπευσης και του κινδύνου χρησιμοποίησης υποδείγματος μιας τιτλοποίησης STS εντός ισολογισμού σε σχέση με μια σύνθετη τιτλοποίηση μη STS εντός ισολογισμού, θα πρέπει να θεσπιστεί κατάλληλη, ευαίσθητη ως προς τους κινδύνους βαθμονόμηση, όσον αφορά τις σύνθετες τιτλοποιήσεις STS εντός ισολογισμού, όπως προτείνει η EΑΤ στην έκθεσή της. Η μεγαλύτερη προσφυγή στην τιτλοποίηση STS εντός ισολογισμού που προωθείται από την πιο ευαίσθητη ως προς τους κινδύνους αντιμετώπιση του τμήματος των εν λόγω τιτλοποιήσεων με την υψηλότερη εξοφλητική προτεραιότητα θα απελευθερώσει το εποπτικό κεφάλαιο και, εν τέλει, θα επεκτείνει περαιτέρω τη δανειοδοτική ικανότητα των ιδρυμάτων με προληπτικά ορθό τρόπο.
            
            
               (8)Για να ληφθούν υπόψη οι εξελίξεις στα διεθνή πρότυπα όσον αφορά τα ανοίγματα στις τιτλοποιήσεις ΜΕΑ, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της ΣΛΕΕ.
            
            
               (9)Εφόσον οι στόχοι του παρόντος κανονισμού, δηλαδή το να μεγιστοποιηθεί η ικανότητα των ιδρυμάτων να χορηγούν δάνεια και να απορροφούν τις ζημίες που οφείλονται στην πανδημία COVID-19, ενώ θα εξασφαλίζουν συγχρόνως τη συνεχή ανθεκτικότητά τους, δεν μπορούν να επιτευχθούν επαρκώς από τα κράτη μέλη αλλά, λόγω της κλίμακας και των συνεπειών τους, μπορούν μάλλον να επιτευχθούν καλύτερα σε ενωσιακό επίπεδο, η Ένωση μπορεί να θεσπίσει μέτρα, σύμφωνα με την αρχή της επικουρικότητας που ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών.
            
            
               (10)Συνεπώς, ο κανονισμός (ΕΕ) αριθ. 575/2013 θα πρέπει να τροποποιηθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
                  Τροποποιήσεις του κανονισμού (ΕΕ) αριθ. 575/2013
            
            
               Ο κανονισμός (ΕΕ) αριθ. 575/2013 τροποποιείται ως εξής: 
            
            
               (1)στο άρθρο 249 παράγραφος 3, το πρώτο εδάφιο αντικαθίσταται από το ακόλουθο κείμενο:
            
            
               «Κατά παρέκκλιση από την παράγραφο 2, οι επιλέξιμοι πάροχοι μη χρηματοδοτούμενης πιστωτικής προστασίας που αναφέρονται στο άρθρο 201 παράγραφος 1 στοιχείο ζ) διαθέτουν πιστοληπτική αξιολόγηση από αναγνωρισμένο ΕΟΠΑ που αντιστοιχεί στην 3η ή υψηλότερη βαθμίδα πιστωτικής ποιότητας.»·
            
            
               (2)παρεμβάλλεται το ακόλουθο άρθρο 269α:
            
            
            
               Άρθρο 269α
            
            
               Αντιμετώπιση τιτλοποιήσεων μη εξυπηρετούμενων ανοιγμάτων (ΜΕΑ)
            
            
            
               1.Ο συντελεστής στάθμισης κινδύνου για μια θέση σε τιτλοποίηση ΜΕΑ υπολογίζεται σύμφωνα με το άρθρο 254 και υπόκειται σε κατώτατο όριο 100 %.
            
            
               2.Κατά παρέκκλιση από την παράγραφο 1, τα ιδρύματα εφαρμόζουν συντελεστή στάθμισης κινδύνου 100 % στη θέση τιτλοποίησης με την ανώτερη εξοφλητική προτεραιότητα σε μια παραδοσιακή τιτλοποίηση ΜΕΑ, με την προϋπόθεση ότι τα ανοίγματα στην ομάδα εξασφάλισης της τιτλοποίησης έχουν μεταβιβαστεί στην ΟΕΣΤ με μη επιστρεπτέα έκπτωση επί της τιμής, ύψους τουλάχιστον 50 % επί του ονομαστικού ποσού των ανοιγμάτων.
            
            
               3.Τα ιδρύματα τα οποία, σύμφωνα με το κεφάλαιο 3 του παρόντος τίτλου, δεν επιτρέπεται να εφαρμόζουν εσωτερικές εκτιμήσεις ζημίας σε περίπτωση αθέτησης (LGD) και συντελεστές μετατροπής όσον αφορά τα ανοίγματα της ομάδας, δεν επιτρέπεται να χρησιμοποιούν την προσέγγιση SEC-IRBA για να υπολογίζουν τα ποσά των σταθμισμένων ως προς τον κίνδυνο ανοιγμάτων για μια θέση σε τιτλοποίηση ΜΕΑ.
            
            
               4.Για τον σκοπό του άρθρου 268 παράγραφος 1, οι αναμενόμενες ζημίες που συνδέονται με θέσεις σε τιτλοποίηση ΜΕΑ περιλαμβάνονται μετά την αφαίρεση της μη επιστρεπτέας έκπτωσης επί της τιμής, όπως αναφέρεται στην παράγραφο 2 του παρόντος άρθρου και, κατά περίπτωση, τυχόν πρόσθετων ειδικών προσαρμογών πιστωτικού κινδύνου.
            
         
         
            
               5.Για τους σκοπούς του παρόντος άρθρου, με τον όρο «τιτλοποίηση ΜΕΑ» νοείται η τιτλοποίηση μη εξυπηρετούμενων ανοιγμάτων, όπως ορίζεται στο άρθρο 2 παράγραφος 2 του κανονισμού 2017/2402.»·
            
            
               (3)το άρθρο 270 αντικαθίσταται από το ακόλουθο κείμενο:
            
            
               «Άρθρο 270
                  Θέσεις με ανώτερη εξοφλητική προτεραιότητα σε τιτλοποίηση STS εντός ισολογισμού 
            
            
               Ένα μεταβιβάζον ίδρυμα δύναται να υπολογίζει τα ποσά των σταθμισμένων ως προς τον κίνδυνο ανοιγμάτων για την τιτλοποίηση STS εντός ισολογισμού, όπως αναφέρεται στο άρθρο 26α παράγραφος 1 του κανονισμού 2017/2402, σύμφωνα με τα άρθρα 260, 262 ή 264 του παρόντος κανονισμού, κατά περίπτωση, εφόσον πληρούνται αμφότερες οι ακόλουθες προϋποθέσεις:
            
            
               α)η τιτλοποίηση πληροί τις απαιτήσεις που καθορίζονται στο άρθρο 243 παράγραφος 2·
            
            
               β)η θέση μπορεί να θεωρηθεί ως η θέση τιτλοποίησης με ανώτερη εξοφλητική προτεραιότητα.»·
            
            
               γ)στο άρθρο 456 παράγραφος 1, προστίθεται το ακόλουθο στοιχείο ιβ):
            
            
               δ)«(ιβ) τις τροποποιήσεις στο άρθρο 269α του παρόντος κανονισμού ώστε να λαμβάνονται υπόψη οι εξελίξεις των διεθνών προτύπων για τα ανοίγματα σε τιτλοποιήσεις ΜΕΑ».
            
            
               Άρθρο 2 
                  Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων (ΕΕ L 176 της 27.6.2013, σ. 1).
               
               
                  
                     (2)
                  
                        Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
               
               
                  
                     (3)
                  
                        Κανονισμός (ΕΕ) 2017/2401 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, για την τροποποίηση του κανονισμού (ΕΕ) αριθ. 575/2013 σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων (ΕΕ L 347 της 28.12.2017, σ. 1).
               
               
                  
                     (4)
                  
                        
                  http://www.bis.org/bcbs/publ/d303.pdf
               
               
                  
                     (5)
                  
                        
                  https://www.bis.org/bcbs/publ/d374.pdf
                   
               
               
                  
                     (6)
                  
                        Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012 (ΕΕ L 347 της 28.12.2017, σ. 35).
               
               
                  
                     (7)
                  
                        EBA/OP/2020/07 της 6ης Μαΐου 2020.
               
               
                  
                     (8)
                  
                        EBA/OP/2019/13 της 23ης Οκτωβρίου 2019.
               
               
                  
                     (9)
                  
                        Μόνη εξαίρεση αποτελούν οι κεντρικοί αντισυμβαλλόμενοι.
               
               
                  
                     (10)
                  
                        https://ec.europa.eu/info/files/200610-cmu-high-level-forum-final-report_en
               
               
                  
                     (11)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Τράπεζα Επενδύσεων και την Ευρωομάδα σχετικά με τη συντονισμένη οικονομική αντίδραση στην έξαρση της νόσου COVID-19, COM(2020) 112 final της 13ης Μαρτίου 2020.
               
               
                  
                     (12)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με την αντιμετώπιση του κορονοϊού «Χρησιμοποιώντας κάθε διαθέσιμο ευρώ με κάθε δυνατό τρόπο για την προστασία ανθρώπινων ζωών και των μέσων διαβίωσης», COM(2020) 143 final της 2ας Απριλίου 2020.
               
               
                  
                     (13)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Η ώρα της Ευρώπης: ανασύνταξη και προετοιμασία για την επόμενη γενιά», COM(2020) 456 final της 27ης Μαΐου 2020.
               
               
                  
                     (14)
                  
                        Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο: Ερμηνευτική ανακοίνωση της Επιτροπής σχετικά με την εφαρμογή του λογιστικού πλαισίου και του πλαισίου προληπτικής εποπτείας για τη διευκόλυνση της χορήγησης τραπεζικών δανείων στην ΕΕ — Στήριξη επιχειρήσεων και νοικοκυριών εν μέσω της COVID-19, COM(2020) 169 final της 28ης Απριλίου 2020.
               
               
                  
                     (15)
                  
                        Κανονισμός (ΕΕ) 2020/873 του Ευρωπαϊκού Κοινοβουλίου και του Συμβουλίου, της 24ης Ιουνίου 2020, για την τροποποίηση των κανονισμών (ΕΕ) αριθ. 575/2013 και (ΕΕ) 2019/876 όσον αφορά ορισμένες προσαρμογές προς αντιμετώπιση της πανδημίας COVID-19 (ΕΕ L 204 της 26.6.2020, σ. 4).
               
               
                  
                     (16)
                  
                        https://eba.europa.eu/risk-analysis-and-data/npls